Žaloba na úhradu nákladov účelne vynaložených plnení
			z mandátnej zmluvy 
Okresný súd
Hviezdoslavova ul. č. 28, 010 59 Žilina
Žalobca: 	BOSS, a.s. Mlynská ul. č. 28, 040 01 Košice, IČO, DIČ, IČ DPH
	zastúpená Jánom Hlavatým, predsedom predstavenstva,
	zapísaná v obchodnom registri Okresného súdu v Košiciach, odd., vo vl. č. ...........................
Žalovaný: 	BIILY, spol. s r.o., Nábrežná ul. č. 28, Banská Bystrica,  IČO, DIČ, IČ DPH
	zastúpená Igorom Tuhým, konateľom,
	zapísaná v obchodnom registri Okresného súdu v Žiline, odd., vo vl. č. ...................................
Vec:	Žaloba na náhradu nákladov účelne vynaložených pri plnení mandátnej zmluvy
I.
Žalobca sa ako mandatár dohodol so žalovaným, že pre neho ako pre mandanta zabezpečí vybudovanie siete obchodných zástupcov v Českej republike na predaj piva značky Budzogáň. V tomto zmysle obe strany uzavreli dňa 30. 6. 2023 písomnú mandátnu zmluvu podľa Obchodného zákonníka, v ktorej sa súčasne dohodli, že za vybavenie dohodnutej záležitosti zaplatí žalovaný žalobcovi odplatu vo výške 330 € (slovom tristotridsať eur) za každú uzatvorenú zmluvu.
Dôkaz – Mandátna zmluva zo dňa 30. 6. 2023
II.
Pri zariaďovaní predmetnej obchodnej záležitosti vykonal žalobca všetky nevyhnutné úkony, ktoré boli potrebné pre naplnenie predmetu zmluvy. Dodatočne sa však ukázalo, že pre konanie s orgánmi v zahraničí je potrebné zaobstarať potrebné preklady niektorých dôležitých dokladov. Žalobca informoval o tejto skutočnosti žalovaného, ktorý ako mandant dal na to súhlas a súčasne predmetné doklady žalobcovi poskytol. Žalobca preto nechal doklady o rozsahu 12 strán preložiť u PhDr. Jána Pekného a overiť u notára JUDr. Stanislava Pijáka. Za tieto úkony zaplatil z vlastných zdrojov sumu 482 € (slovom štyristoosemdesiatdva eur).
Dôkaz – Účtovný výdavkový doklad ; Fotokópie prekladov dokumentov
III.
Po zariadení predmetnej obchodnej záležitosti žalobca žalovanému dňa 20. 10. 2023 predložil vyúčtovanie na sumu 812 € (slovom osemstodvanásť eur) zahŕňajúcu dohodnutú odplatu podľa mandátnej zmluvy a náklady žalobcu uvedené v Čl. II tejto žaloby. Žalovaný napriek opätovnej písomnej výzve žalobcu, naposledy zo dňa 15. 11. 2023, odmieta vyúčtovanú sumu zaplatiť. Žalobcovi oznámil, že ním vyúčtované náklady sú súčasťou odplaty za zariadenie záležitostí a žiadal z tohto dôvodu o úpravu vyúčtovania. S touto skutočnosťou žalobca nesúhlasí, pretože podľa jeho názoru, ale aj podľa bežnej praxe nie sú tieto náklady svojou povahou zahrnuté do odplaty podľa mandátnej zmluvy.
Dôkaz:
–	Vyúčtovanie zo dňa 20. 10. 2023
–	List žalobcu žalovanému zo dňa 15. 11. 2023
–	Výpoveď účastníkov
IV.
Zo všetkých uvedených dôvodov preto žalobca žiada, aby Okresný súd v Žiline vydal tento
rozsudok
Žalovaný je povinný zaplatiť žalobcovi sumu 812 € (slovom osemstodvanásť eur) a trovy konania, všetko do 3 dní od nadobudnutia právoplatnosti rozsudku.
Žilina 3. 1. 2024